Svensk FN-arbeider funnet død i Kongo
Hun ble funnet død sammen med sin amerikanske kollega Michael Sharp (34). Siden 12. mars hadde de to FN-arbeiderne og fire kongolesere vært savnet. Ifølge Aftonbladet ble følge på seks bortført da deres mopedtaxi stoppet på en bro i i Ngombe i Kasai-regionen. Mandag denne uken ble levningene etter minst to personer funnet i samme område, og natt til onsdag kom bekreftelsen: – Det er dessverre sånn at vi kan bekrefte at hun er funnet død, sier Katarina Byrenius Roslund i svensk UD, og understreker at pårørende er varslet. Sammen med sin amerikanske kollega var Zaida Catalán medlem i en ekspertgruppe som jobbet for FN-organisasjonen Monusco. De undersøkte anklager om vold og omfattende menneskerettighetsbrudd begått av den kongolesiske hæren og militsgrupper. – Jeg sender mine dypeste kondolanser til Michael og Zaidas familier, kjære og kolleger, heter det i en uttalelse fra FNs generalsekretær António Guterres. For mange svensker er Zaida Catalán kjent fra tiden som engasjert ungdomspolitiker. I perioden 2001 til 2005 var hun talsperson for Grön Ungdom, og har senere jobbet for Miljöpartiet de Gröna, blant annet som advokat. I 2009 forlot hun politikken for å jobbe som ekspert på seksuell vold for EUs politistyrke i Goma i Kongo, før hun senere ble engasjert i FN-organisasjonen. – Det er med sorg og forskrekkelse jeg har mottatt beskjeden om at Zaida Catalán mistet livet i Kongo. Hun var der som humanitær ekspert i FNs arbeid for å styrke freden i landet. Det er et avgjørende oppdrag for å skape økt sikkerhet i hele regionen, sier statsminister Stefan Löfven i en uttalelse. Han sier at 36-åringen var «en av dem som utrettelig jobber for fred og rettferdighet og risikerte sitt eget liv for å redde andres». – Vi sørger over at enda en person har mistet livet i FNs og fredens tjeneste, vi deler savnet og fortvilelsen med hennes nære og kjære, og kjenner samtidig en dyp takknemlighet over hennes innsats. FN sier at de «håper på en grundig undersøkelse som kan fastslå hvorfor de døde», og oppfordrer også kongolesiske myndigheter til å fortsette søket etter de fire kongoleserne som var sammen med FN-arbeiderne. Kongolesiske myndigheter har tidligere sagt at de to ble bortført av ukjente opprørere. Ifølge Kongos kommunikasjonsminister Lambert Mende ble også tolken deres funnet død på samme sted, men dette er ikke bekreftet fra FN eller annet hold. Det stemmer heller ikke overens med at FN oppfordrer myndighetene til å fortsette letingen etter de fire andre som er savnet. Ifølge Human Rights Watch er det første gang noensinne at FN-eksperter har forsvunnet i Kongo.
Den svenske kvinnen ble bortført i midten av mars. Nå bekrefter svensk UD at Zaida Catalán (36) er funnet død.